Kidulių pagrindinė mokykla

Šakių rajono Kidulių pagrindinė mokykla – dieninė, savarankiško mokymosi bendrojo lavinimo mokykla Kiduliuose (Šakių raj.), Nemuno g. 51, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190820942. Steigėjas Šakių rajono savivaldybės taryba.

Filialai:
 Kidulių pagrindinės mokyklos Voverių skyrius;
 Kidulių pagrindinės mokyklos Bunikių pradinio ugdymo skyrius;
 Kidulių pagrindinės mokyklos Žygėnų pradinio ugdymo skyrius;
 Kidulių pagrindinės mokyklos Sudargo Martyno Sederevičiaus pagrindinio ugdymo skyrius

Istorija 

Kidulių, anksčiau vadinta Šiaudinės, mokykla įsteigta 1845 m. Ji buvo parapijinė, o spaudos draudimo laikais pertvarkyta i valstybinę, bet tada vaikus jau mokė rusų kalba. Yra pagrindo tikėti kai kuriais archyviniais šaltiniais, jog Šiaudinės mokykla buvo įkurta po Lietuvos padalijimo 1795 m. Bet tai patvirtinančių tikslesnių įrodymų trūksta. Apylinkėje veikė slaptos mokyklėlės, kuriose mokė „daraktoriai“. Spausdintomis lietuviškomis knygelėmis juos aprūpindavo knygnešiai.

1912–1913 m. mokykla buvo mediniame pastate, mokės mokytojas Aleksandras Geniušas. Jis keturias dienas per savaitę dėstė rusų ir dvi dienas – lietuvių kalba. Atgavus Nepriklausomybę dėstyta vien lietuviškai. Pirmieji mokytojai Marija Zubrytė, Marija Bendzevičiūtė. Mokėsi apie 100 vaikų. 1930–1931 m. trijuose pradžios mokyklos komplektuose mokesi 119, o 1934 m. – 138 mokiniai. Patalpose nesutilpus mokiniams, dalis jų buvo perkelta į vadinamą „garnizoną“ (anksčiau buvusį Kidulių valsčių). Dirbo Viščiulytė (vardas nežinomas) ir E. Pežaitė. Šiaudinės pradžios mokykloje vedėju dirbo J. Geniušas. Jis mokė tris skyrius, o ketvirtąjį O. Juškienė.

1935 m. rugpjūčio 31 d. Kiduliuose atidaryta ir pašventinta 4 komplektų nauja pradžios mokykla, kuriai vadovauti paskirtas Aleksandras Geniušas. Apie šį įvykį rašė „Lietuvos aidas“, 1935 m. rugsėjo 4 d., „Mūsų kraštas“, 1935 m. Nr. 36, „Mūsų rytojus“, 1935 m. rugsėjo 6 d. Į šią mokyklą pervesti mokiniai iš Šiaudinės pradinės mokyklos ir iš buvusio Kidulių valsčiaus namo.

1936 m. atidarytas penktas pradžios mokyklos skyrius, o jau 1937 m. mokykla buvo šešiametė. Šios mokyklos mokytojais dirbo A. Geniušas, M. Benzevičiūtė, B. Žiaunys, E. Martinaitienė, E. Juškienė, J. Cimbolaitis, V. Pleskūnas, R. Šteras ir kiti. Dramatiškai susiklostė šių mokytojų likimai: tarybinės okupacijos metais vieni buvo ištremti, kiti pasitraukė į Vakarus. Neaplenkė karo audra ir mokyklos – pastatas sudegė.

1946 m. Kaimelio dvaro patalpose pradėjo veikti progimnazija ir tuo pat metu veikė keturklasė pradinė mokykla. 1954 m. rugsėjo 1 d. Kidulių septinmetė mokykla perorganizuota į vidurinę mokyklą. 1958 m. mokykla išleido pirmąją abiturientų laidą.

1999 m. Kidulių mokyklos 45 metų jubiliejui nuotaikingai ir iškiliai nuskambėjo mokyklos himnas, sukurtas mokytojo K. Vasiliausko. 2003 m. Žygėnų ir Bunikių pradinės mokyklos tapo Kidulių pagrindinės mokyklos skyriais.

2012 m. Sudargo Martyno Sederevičiaus pagrindinio ugdymo skyrius tapo Kidulių pagrindinės mokyklos skyriumi.

Direktoriai 
 1954–1956 m. Stasė Kuklieriūtė-Černevičienė
 1956–1960 m. Bronius Jazdauskas
 1960–1962 m. Adolfas Jasinskas
 1962–1963 m. Algimantas Kašauskas
 1963–1984 m. Antanas Piečiukaitis
 1984–2015 m. Nijolė Ūsienė
 2015–2019 m. l.e.p. Robertas Sakas
 nuo 2019 m. Robertas Sakas

Mokiniai 
Mokyklą baigė aukso medaliu:
 Irena Rėčkutė – XXII laida
 Loreta Sinkevičiūtė – XXIX laida

Baigė sidabro medaliu:
 Jonas Barčaitis – VIII laida
 Zita Bacevičiūtė – XI laida
 Liudas Bacevičius – XIX laida
 Daiva Dervaitytė – XXXI laida
 Irma Valtytė – XXXIII laida

Žymūs mokiniai:
 Juozas Kajeckas, diplomatas
 Vaclovas Sidzikauskas
 Antanas Račas, LR Seimo narys

Nuorodos 
 Mokyklos svetainė

Kiduliai
Lietuvos pagrindinės mokyklos
Šakių rajono savivaldybės mokyklos